Den danske Folkekirkes mellemkirkelige Råd eller bare Folkekirkens mellemkirkelige Råd er det organ indenfor Folkekirken som varetager kontakten til andre kirkesamfund både i Danmark og i udlandet. Rådet tager ligeledes stilling til Folkekirkens medlemskab af nationale og internationale organisationer.  Historie Rådets historie går tilbage til 1954 for at varetage kontakten til de økumeniske organisationer. Biskopperne havde i 1947 meldt Folkekirken ind i Kirkernes Verdensråd og i 1948 i Det lutherske Verdensforbund. Rådet var en halvofficiel organisation med Københavns biskop som født formand og alle de øvrige biskopper som medlemmer. Derudover var rådet selvsupplerende. Denne halvprivate organisation var i længden ikke tilfredsstillende, og efter en udvalgs- og høringsfase blev der efter megen debat i 1989 en lov om oprettelse af et mere officielt mellemkirkeligt Råd.